|  |
| --- |
| **PARTORDING NI PARMINGGUON**  **UJUNG TAON PARHURIAON**  **(PARNINGOTAN DI ANGKA NAUNG MONDING)**  **HURIA KRISTEN BATAK PROTESTAN**  **MINGGU, 20 NOPEMBER 2022** |

# MARENDE BE HKBP No. 834;1-3.

“Na masihol do rohangku”

1. Na masihol do rohangku tu na sonang i

Tu inganan ni Tuhanta i, tano on ro di sude

na pangisina i, susa sai susa rohangki

***Reff:***

Marolopolop rohangki di surgo di na sonang i,

Soada na hurang sabam sonang rohangki,

Molo dung sahat au tusi.

1. Ai andigan idaonku haholonganki,

Raphon Jesus ale-alengki,

Haholongan na badia sian Jesus i,

Sonang sai sonang rohangki.

***Reff:…***

1. Di na hundul au manatap dompak langit i,

di na ro sibalik hunik i,

digombarhon i do ujung ni ngolunta i,

ndang be mabiar au disi,

***Reff:…***

# VOTUM – INTROITUS – TANGIANG:

|  |  |
| --- | --- |
| P | Marhitehite Goar ni Debata Ama, dohot Goar ni AnakNa Tuhan Jesus Kristus, dohot Goar ni Tondi Parbadia na tumompa langit dohot tano on. Amen. Songon duhutduhut do saluhut daging jala songon bungabunga ni duhutduhut i do saluhut hasangapon ni jolma. Nunga malos duhutduhut i jala nunga marurus bungabungana i, alai na hot do Hata ni Tuhan i ro di saleleng ni lelengna. Sai burju ma ho rasirasa mate, dung i lehonongKu ma tu ho tumpal hangoluan. Haleluya! |
| **J** | **(Mangendehon): BE HKBP No. 852 : 1 “HALELUYA HKBP (3X)”**  **Haleluya, Haleluya, Haleluya!** |
| U | Martangiang ma hita! Ale Tuhan Debata, Pargogo na so hatudosan! Ho do na manjou hami jala Ho do na papunguhon angka na pinillitMu tu huriaM na badia i. Mauliate ma rohanami, ala naung dipasahat Ho hami tu AnakMu, asa Ibana nampuna hami. Asi ma rohaM, sai pargogoi ma hami mangulahon na nidok ni HataM, asa domu hami dohot naung tolhas tu lambungMu. Sai patogu ma haporseaonnami sahat ro di ajalnami, asa sahat hami sogot tu halalas ni roha na sumurung, na pinaradeM di angka na manghaholongi Ho, asa pujionnami Ho disi saleleng ni lelengna marhitehite Tuhan Jesus Kristus, Tuhannami. Amen. |

# MARENDE BE HKBP No. 495:4-5.

“JESUS SIPANGOLU AU”

1. Tarsurat dibukuNa i

goarhu dimulana i,

:,: Ai na ringkot do roha nii,

naeng dohot au tu surgo i:,:

1. Urupi au, o Tuhanki,

marhaseangkon tingkingki,

:,: Sai lam pita baen tondingki,

songon surusuruanMi.

# PATIK

|  |  |
| --- | --- |
| U | Tatangihon ma Patik ni Debata sian Buku Pangungkapon 3:11. Magira ma Ahu ro. Tiop ma na di ho, unang adong na mambuat tumpalmi! Antong rap mangido gogo ma hita sian Tuhan Debata! |
| U&J | Ale Tuhan Debata! Sai pargogoi ma hami mangulahon na hombar tu PatikMi. Amen |

# MARENDE BE HKBP No. 432:1-2.

“SIAN HURUNGAN NI DOSANGKI”

1. Sian hurungan ni dosangki ro au tu Ho,

Ro au tu Ho, tu haluaon di mudarMi Jesus,

Au ro tu Ho, nasa rohangku malum, hipas,

Gabe mamora, nang pe pogos,

Sian jeangku ro au tu Ho, Jesus au ro tu Ho.

1. Sian ilangku, nang ramunhi:,: Ro au tu Ho:,:

Gabe na ias nang rohangki, Jesus, au ro tu Ho.

Sian holsongku tu sonangMi, sian runduthu tu dameMi,

Sian arsakku tu holongMi, Jesus, au ro tu Ho.

# MANOPOTI DOSA

|  |  |
| --- | --- |
| U | Tatopoti ma dosanta, martangiang ma hita! Ale Tuhan Debata, Ama ni Tuhan Jesus Kristus, Ho do Debata Pargogo na so hatudosan, sitompa nasa na adong, paruhum na tigor, na manguhumi jolma manisia! Na ro do hami tu joloM manopoti dosanami, angka na huula hami marhite sian pangalaosionnami di PatikMu, i ma marhitehite sian tubutubu ni rohanami na roa i, nang sian panghataionnami na so ture, ro di pangoloionnami di hisaphisap ni rohanami. |
| **J** | **Na tama situtu do hona uhum hami ala ni dosanami i, alai na tarsolsolbagi do hami nuaeng alani i. Asi ma rohaM di hami, ale Debatanami. Pardengganbasa jala Parasi roha do Ho ala ni Anak haholongan ni rohaM, Tuhan Jesus Kristus Tuhannami.** |
| U | Sai sesa ma dosanami saluhutna, jala suru ma Tondi Parbadia tu rohanami be, asa tarbahen hami mangoloi Ho di bagasan hatigoran dohot habadiaon, gabe sahat hami tu hangoluan na so ra suda, na pinarbagabagaM di angka na porsea di AnakMu, Tuhan Jesus Kristus, Tuhannami. Amen.  Tabege ma bagabaga ni Debata taringot tu hasesaan ni dosanta! Adong do di hita sintua ni malim na songon i, na hundul di siamun ni habangsa hatongamon di banua ginjang. Dibahen i tarbahen Ibana do pangoluhon ro di ujungna angka na sandok ro tu Debata marhitehite Ibana; na mangolu do Ibana tongtong, asa ditangianghon nasida. Hasangapon ma di Debata na di ginjang! |
| **H** | **Amin** |

# MARENDE BE HKBP No. 258.1-2

“SAI HUTUJU”

1. Sai hutuju, hangongolu, na pasabam au

Sai hugogo, lao tu surgo, paima sahat au

Sabat hupasiding do, hata on huingot do

Sai datdati, manjalahi, hasonangan i.

1. Naung pinio do tu surgo, au binahenMi

Molo togang au mardalan na jorbut ma i

Anggo na tarsabat i, mago do tumpalna i

Hutadingkon hutundalhon na dipudingki.

# EPISTEL :

|  |  |
| --- | --- |
| U | Tatangihon ma hata ni Debata turpuk Epistel di Minggu Ujung Taon Parhuriaon, ima na tarsurat di buku Parjamita 8:9-17. Luhutna i nunga huida uju diranapi rohangku saluhut pambahenan angka na masa di hasiangan on, uju sada jolma mangarajai donganna jolma mambahen ibana marhinamago. |
| **H** | **Angkup ni i, nunga huida tipak tartanom halak parjahat; hape anggo halak na mangulahon na denggan, angka na ro sian inganan na badia, dihalupahon donganna sahuta do i. I pe hata oto do i.** |
| U | Ala so tibu manginona pambahenan angka na jahat i, dibahen i gok roha ni jolma manisia di bagasan mangulahon hajahaton. |
| **H** | **Alai tung sura pe ratus hali halak pardosa mangulahon hajahaton, pola sanga sarimatua ibana, tangkas do huboto: Martua sogot halak na manghabiari Debata, angka na marparange di jolona.** |
| U | Alai ndang tagamon sonang anggo halak parjahat i, jala ndang tagamon paganjangonna ariarina; alai songon halinu do ibana, ala so marhabiaran tu Debata. |
| **H** | **Adong dope sadanari halongangan masa di atas tano on: Adong halak partigor, hira pambahenan ni halak parjahat niulana, parsorionna timbangon; jala adong halak parjahat, hira pambahenan ni halak partigor niulana, parsorionna timbangon. Nunga pola hudok halongangan do i.** |
| U | Dibahen i hupapujipuji las ni roha, ala na so adong na dumenggan di jolma i saleleng di hasiangan on, ia so na mangan minum dohot marlas ni roha; i do na tinggal di ibana sian ulaonna saleleng ariari ni ngoluna, angka na nilehon ni Debata tu ibana di hasiangan on. |
| **H** | **Dung i diringkoti rohangku muse naeng mananda hapistaran dohot manangkasi hinamago na masa di atas tano on, pola tung balisaon mata ni jolma borngin dohot arian, ndang tarpodom.** |
| U | Jadi tangkas ma huida sandok jadijadian ni Debata, na so tardodo jolma i pambahenanna angka na masa di hasiangan on. Nang pe maradu ngalutan roha ni jolma i mandiori, ndang tagamon jumpangsa; tung sura pe ninna roha ni halak na pistar leak botoonna do i, ndang tagamon jumpangsa. Ido sahatna. Martua do angka na tumangihon Hata ni Debata jala na umpeopsa. |
| **H** | **Amin** |

# MARENDE BE HKBP No. 243. 1-2

“SAI BERENGI PARTONGGOLAN”

1. Sai berengi partonggolan na di ginjang i

Idaonmu hamonangan ni Tuhanta i

***Reff:***

“Debata do dongannami “ I ma tajou be

Tumpal hangoluan i do jaloonta be.

1. Ida angka ulubalang ni sibolis ro

Naung torop tinaluhonna i pe dungo ho

***Reff:…***

# MANGHATINDANGHON HAPORSEAON

|  |  |
| --- | --- |
| U | Tahatindanghon ma haporseaonta i, songon na hinatindanghon ni donganta sahaporseaon di sandok portibi on. Rap ma hita mandok! |
| **H** | **Ahu Porsea di Debata Jahowa…..** |

# TINGTING

# PARNINGOTAN DI NA MONDING

Ni uluhon ni Pandita ( Parjamita)

Marende BE No. 334:3+5. “Nasa jolma ingkon mate”

1. Jesus Kristus nunga mate, ala ni mangolu au

Singkop tua diparade, i pe las rohangku lao

Manadingkon pardagangan, mandapothon hasonangan

Mandapothon Jesuski, ai malungun au tusi.

1. Dohot do disi maringan, na badia i sude

Ompu dohot panurirang, nang sude Apostel pe

Ai marriburibu taonna, lao tumopot ingananNa

Angka na badia i, pasangaphon Tuhan i.

|  |  |
| --- | --- |
| U | Hamuna angka dongan sahaporseaon! Nunga sahat hita tu minggu ujung taon parhuriaon. Dipaingot i do hita paboa na laho marujung do sandok ngolu on, ai ndang adong na hot di portibi on. Di bagasan minggu ujung taon parhuriaon on, tama do ingotonta angka donganta naung jumolo monding di bagasan na sataon parhuriaon i. Ndada asa marsak jala tumatangis hita umbahen taingot nasida naung jumolo monding i, alai asa lam tapanghilalahon do paboa parsatongkinan do ngolunta di portibi on. Na ingkon borhat do hita muse manopot angka na badia i di inganan na pinarade ni Jesus Tuhanta i. Antong tabege ma goar-goar ni angka donganta naung jumolo monding i! |
| ***( Di jahahon Pandita ( Parjamita )*** | |
| U | Nunga tabege goargoar ni angka naung monding manipat na sataon parhuriaon on. Antong tama do ingotonta angka pambahenan nasida na denggan i tagan di ngoluna bahen sorminan na arga di hita. Laos tapangido ma gogo sian Tuhanta i asa lam margogo hita mangulahon hataNa saleleng mangolu hita, asa unang marisuang sambing tingki na pinasahat ni Debata tu hita molo diudut Ibana dope hosanta sahat ro di tingiki on. Antong martangiang be ma hita di bagasan rohanta, laos jongjong ma hita di ingananta be! |
| ***(Martangiang na hohom huhut manghuling organ angonangon BE No. 347 2 ayat)*** | |

MARENDE BE No. 347:1-2. “Sai masipaidaan”

1. Sai masipaidaan, do na porsea i,

dung sahat be langkana,

Tu hasonangan i, tu hasonangan i,

tu hasonangan i

1. Antong burju ma hita,

mangalo dosa i, sai unang tading hita

Di tongan dalan i, di tongan dalan i,

di tongan dalan i

|  |  |
| --- | --- |
| U | Antong tapuji ma Debata ala diparade di hita inganan na sonang, na andul ummuli jala dumenggan sian nasa na adong di hasiangan on, inganan na hot ro di saleleng ni lelengna. Alani i, taparhatopot ma di bagasan rohanta pandohan ni apostel Paulus na mandok: “Ai Kristus do hangoluan di ahu, jala laba nang hamatean.” |

# MARENDE BE HKBP No. 240:1...

“O hamuna na porsea”

1. O hamuna na porsea, sai tong hamu

mangalo jea, utian ni pangago i

Hata ni Debatamuna, ma baen hamu sinjatamuna, ndang talu be hamu disi.

Bisuk pe musu i, ditanda rohami, jou ma Jesus

Sai monang do baenonna ho, alai musunta talu do.

1. Sai paias rohamuna Huhut sai alo hisapmuna

Ai halak Kristen do hamu

Sai papos ma rohamuna, di Tuhan Jesus Rajamuna

Ai urupanNa do hamu

Naeng suda pe gogom, sai tatap sambulom, na di ginjang

Sonang disi tondinta i, dung sahat hita ro disi.

1. Ale Jesus pargogoi, ma nasa jolma sioloi, hatam di hasiangan on

Paimbaru rohanami, huhut papir ma tondinami, ai na gale do hami on

Tu rohanami be, pasaor ma TondiMi, na badia

Sai burju be di Ho sude, mangolu manang mate pe.

# JAMITA : 1 Korintus 15:50-58

|  |  |
| --- | --- |
| 50 | On do na hudok disi, ale angka dongan: Ndang tarbahen sibuk dohot mudar manean harajaon ni Debata, jala ndang tartean na olo busuk i hatongtongon i. |
| 51 | Hahomion do na hudok on tu hamu: Ndang na saluhut hita monding; alai saluhut do hita paubaonna. |
| 52 | Tompu, di bagasan sanghidopmata, di pangkuling ni sarune na parpudi i; ai mangkuling ma sarune, gabe hehe ma angka naung mate i tu hatongtongon, laos paubaonna ma anggo hita. |
| 53 | Ai ingkon hatongtongon do manoluk na olo busuk on, jala hangongolu na manongtong do manoluk na olo mate on. |
| 54 | Alai dung disoluk hatongtongon i na olo busuk on, jala disoluk hangongolu na manongtong i na olo mate on, disi ma jumpang hata na tarsurat i: "Nunga tarbondut hamatean; nunga soluk hamonangan! " |
| 55 | "Jo hamatean, didia hamonanganmi? Jo hamatean, didia soropmi? " |
| 56 | Alai dosa do sorop ni hamatean, jala patik i do gogo ni dosa i. |
| 57 | Alai mauliate ma di Debata, na pamonang hita marhitehite Tuhanta Jesus Kristus! |
| 58 | Onpe, hamu angka donganku na hinaholongan, marsihohot jala so mubauba ma hamu, jala lam sumurung ma tongtong di bagasan ulaon ni Tuhan i, ai diboto hamu do: Ndang magopo halojaonmuna di bagasan Tuhan i. |

# MARENDE BE HKBP No. 251:1….

“NA MONANG I DO”

1. Na monang i do na muse manganhon

Parbue ni hau hangoluan i

Ndang jadi idaonna hamagoan

Nang hamatean paduahon i

Ai Debatana papos rohana

Mambaen langkana tongtong tiur,

Mambaen langkana tongtong tiur

1. Na monang i ndang tupa hahuaon

Ni hamatean paduahon i

Sai jongjong do ibana maradophon

Bohingku di banuaginjang i

Sai idaonna disi Tuhanna

Ro di donganna na monang i,

Ro di donganna na monang i.

1. Na monang i do lehononku mangan

Di surgo manna na buni dope

Pangalahona do tongtong ingoton

Margoar na imbaru do muse

Na sinurathon tu batu intan

Tongtong martua panjalo i,

Tongtong martua panjalo i.

1. Na monang i marnida pambaenanKu

I do na marmahani bangso i

PasahatonKu deba sahalangKu

Tu tangan ni sude na monang i.

Sai rosahanna muse alona

Patunduhonna do musungki,

Patunduhonna do musungki

1. Na monang i do na manjalo ulos

Na saksak di banuaginjang i

Goarna i do na so jadi mosos

Sian pustaha hangoluan i

Taringotanku di Debatangku

Sude donganku na monang i.

Sude donganku na monang i.

1. Na monang i do ingkon gabe tiang

Di bagasjoro ni Debatangki

Di bagas i tongtong ibana mian

Jumujung goar ni Jahowa i

Uhirhononku tusi goarhu

Sijujungonku di surgo i,

Sijujungonku di surgo i

1. Na monang i do hundul raphon Ahu

Di habangsakKu na di surgo i

Tudoshon Au di lambung ni Amangku

Partohap do di hasonangan i

Na maradian di hasonangan

Sude na monang na burju i,

Sude na monang na burju i

1. Urupi au, o Jesus asa monang

Au maralohon angka musungki

Portibi on sibolis nang pamatang

Do na manaiti au tu dosa i

Pasangaponku tongtong goarMu

Di ingananku di surgo i,

Di ingananku di surgo i.

# Tangiang Pelean

|  |  |
| --- | --- |
| U | Tatangianghon ma peleanta. Ale Debata, Amanami na di banua ginjang! Ho do haroroan ni saluhut silehonlehon na denggan dohot nasa ulibasa na mauliutus. Hupasahat hami ma sian na nilehonMi tu hami, peleannami tu Ho. Sai jalo ma i gabe uap na hushus di joloM. Pasupasu patimbulhon harajaonMu di tongatonga ni huriaM dohot di portibi on. Buhai ma rohanami marhitehite TondiM, asa lam hutanda hami godang ni silehonlehonMi tu hami, asa lam girgir hami mandok mauliate tu Ho, marhitehite Jesus Kristus Tuhannami. Amen. |
| H | ***(Mangendehon) BE HKBP No. 204 : 2 “NDANG TADINGHONONHU HO”***  ***Nasa nanilehonMi; tondi ro di pamatanghu, hosa dohot gogongki ro di saluhut artangku. Hupasahat i tu Ho na so unsatonhu do.*** |
| U | Ale Tuhan Debata, na sian nahinan jala na mangolu ro di saleleng ni lelengna! Huingot hami sadari on angka na mate sian hami, naung pajolohon tu lambungMu. Di Ho do anakhinsu ni banua ginjang, jala diungkap Ho do i di angka na mangasahon Tuhan Jesus Kristus. Na rungka do rohanami sadari on marningot ajalnami, dohot di haheheon ni daging di ari sogot. Mauliate ma rohanami tu Ho, ala ditubuhon Ho hami tu panghirimon na mangolu, gabe partohap hami di hangoluan na so ra suda. Ndada na mandele hami di ari parningotan on, alai na malungun do hami di sambulo ni tondinami. Nunga torop dongannami naung nialapMu; tau sipaingot do ujung ni langka nasida di hami, bahen pangkirimon mida Tuhan Jesus di ujung ni langkanami be. Sai sungguli ma rohanami mambahen tiruan na denggan di angka pinomparnami. Sai apuli ma na marsak roha dohot angka na matean, asa unang mangandungi jala mandele nasida. Sai taiti ma rohanasida mamereng dompak ginjang. Sai lehon tondiM tu hami asa tangkas dihatindanghon tu hami, naung dohot do hami anakMu jala panean di arta na di banua ginjang. Sai padao ma ganggu ni roha sian hami asa hot haporseaonnami maniop Tuhan Jesus sipangolu i, andorang hubolus hami rura linggoman ni hamatean i. Molo homur matanami be, ungkap ma mata ni rohanami asa tangkas diida dalan tu hasonangan i. Molo hallang dilanami, so binoto be manghuling, pargogoi ma hami marhitehite TondiM i, asa tarjouhon hami: Ale Amang! Sahat tu tanganMu ma tondingku! Sai patiur hian rohanami, asa hobas langkanami jala sonang hami laho mate di bagasan Tuhan Jesus Kritus, Tuhannami. Amen. |
| ***Ale Amanami na di banua ginjang!…*** | |
| H | (Mangendehon): BE HKBP No. 841 : 1 “AI HO DO NAMPUNA HARAJAON”  Ai Ho do nampuna harajaon dohot hagogoon, ro di hasangapon saleleng ni lelengna. Amen. |
| H | (Mangendehon): BE HKBP No. 845 : 1 “AMEN (3x) HKBP”  **Amen, Amen, Amen.** |